ضامناتيو ميمورياي
تصغير|طونضو سيڤيري: رسمة على شكل طونضو ديال لفاميلة د لإمبراطور سيپتيميوس سيويروس، فيها مراتو يوليا ضومنا، ولدو كاراكالا، ؤ شي ولد أخور. كيتّعتاقد بلي هاد لّخر هوّا ڭيطا لي كان مشارك لحوكم معا بّاه ؤ من بعد معا خوه كاراكالا، ؤ بلي كاراكالا محا وجهو من تّصويرة، بعدما تّقتل ڭيطا، كيما محا سميتو من سجلات تاريخية خرة، بسباب لمطايفة لي كانت بيناتهوم.
ضامناتيو ميمورياي (ب لّاتينية damnatio memoriae) لي حرفيا كاتعني نّعلة د لميموار ، هوّا مصطلح كيشير ل لحالة فاش شي شخص كيتّمحا من سّجلات تّاريخية بشكل مقصود، سوا بشكل جزئي ؤلا كلي. أقدم حالة معروفة عند تّوارخيا كانت ف ميزوپوطاميا (لعراق دابا) ف مدينة لاڭاش، ف 2000 تال 3000 قبل لميلاد، لي ماتّدكرش فيها لماليك سّوماري د مدينة ؤما ب سميتو، مي غير كا "راجل د ؤما". على حساب تّوارخي سطيفان زاڤادزكي، هادشي كيتّعتابر حتيقار ل داك لماليك من طاراف لحكّام ديال لاڭاش، لي مابغاوش سميتو تّعرف عند لأجيال جّاية.

أمتيلا خرين كانلقاوهوم عند لمصريين لقدام، بحال لماليك أخيناتون لي تّمحا من بزاف د سّجلات ؤ حتا وجهو تّمسح بشكل مقصود من تّماتيل ديالو، ؤ لماليكة حاتشاپسوت لي تعرّضات ل نفس شّي.

ف ليتيحاد سّوڤياتي، بعض لموعارضين لي كانو ف لحيزب لبولشيڤي ؤ تا مستشارين ديال سطالين لي تتاهمو ب تّجسس ؤ تم لإعدام ديالهوم ؤلا تسيفطو ل سيبيريا، كانلقاو تصاورهوم تحيّدو بشكل كامل، حتا من شي تصاور جماعية لي تخادو معا لينين ؤلا سطالين.

ف لمغريب كانلقاو ميتال ديال هاد لكونصيپط ف تامودا ف لفترة رّومانية، فين تّمحاو سّميات ديال ڭيطا ؤ د سياسيين حيت ولاو مغضوب عليهوم. ف لقرون لوسطانية، لموحدين حتا هوما حاولو يمحيو لأتار ديال لمورابطين ؤ يصفّيوها معا لأفراد د سّلالة ديالهوم.

لمصطلح ديال ضامناتيو ميمورياي ماكانش موجود ف لفترة رّومانية، مي تّستعمل لمرة لّولة ف واحد لمقالة لعلمية ف ألمانيا ف 1689.

عيون لكلام 

تصنيف:تاريخ
تصنيف:مصطلحات ؤ تعبيرات لاتينية
تصنيف:مقالة ب جودة مابيهاش (تصنيف د إحصائيات لمينحة د 2023)